Ցանկացած երկիր մուտք գործելիս «Քարֆուրի» նպատակը մեկն է՝ ունենալ ամենամատչելի գները: Երբ մենք Հայաստանում սկսեցինք աշխատել, դժբախտաբար, մեզ դա չհաջողվեց անել՝ մի շարք պատճառներով, որոնցից մեկն էլ այն էր, որ արդար մրցակցություն չկար, դաշտը հավասար չէր: Սակայն հիմա, երբ արդեն ունենք երկրորդ մասնաճյուղը, անում ենք ամեն բան, որպեսզի լինենք ամենամատչելիներից մեկը, իհարկե, պահպանելով բոլոր օրենքներն ու վճարելով հարկերը: Հիմա շատ ապրանքներ կան, որ ամենամատչելին շուկայում մեզ մոտ է՝ սկսած միրգ բանջարեղենից մինչև առաջնահերթ օգտագործման պարենային այնպիսի ապրանքներ, ինչպիսիք են լավաշը, ձեթը, ալյուրը: Մենք շեշտը դնում ենք նախ իսկական ֆրանսիական հացաբուլկեղենի վրա, որն իսկապես ֆրանսիական է և պատրաստվում է բացառապես ֆրանսիական բաղադրատոմսերով: Օրինակ՝ մեր կրուասանները շատ հայտնի են՝ պատրաստված ֆրանսիական բաղադրատոմսով և բարձրորակ կարագով: Շատ կարևոր է թարմ ուտեստների բաժինը: Ի դեպ նշենք, որ Հայաստան առաջինը մենք ենք ներկրել թարմ՝ ոչ սառեցված ծովամթերք միանգամից Եվրոպայից՝ օդանավով: Եվ իհարկե հենց «Քարֆուր» ապրանքանիշի ապրանքները, որոնք հասնում են մոտ 3000-ի: Մեզ համար շատ կարևոր և հատկանշական է նաև այն, որ «Մաջիդ Ալ Ֆութաիմ Քարֆուր» ֆրենչայզը գործելով 18 երկրներում, ամենաշատ «Քարֆուր» ապրանքանիշի տեսականի ունի միայն Հայաստանում: Դրանցից շատերը շատ ավելի մատչելի են տեղական շուկայում առկա համարժեք ապրանքից, սակայն առաջարկում ենք այլ՝ ավելի բարձր՝ եվրոպական որակ: